Italienske entreprenører på Aarhus Letbane og Metroen i København er blevet meldt til politiet, anklaget for at stå bag smugling af kokain og distribution fra navngivne byggepladser.

Annonce

Aarhus Letbane og Københavns Metroselskab sættes i dagens udgave af Weekendavisen i forbindelse med indsmugling af hårde stoffer til Danmark og tætte forbindelser til den italienske mafiaklan 'Ndrangheta.

Det er selskabernes italienske entreprenører, der ifølge avisen står bag systematisk indsmugling af sydamerikansk kokain, som videredistribueres i Europa. Primært i lande, hvor de italienske virksomheder entrerer.

Og det gør de altså blandt andet i Aarhus og København, hvor leveringerne angiveligt skulle være forklædt som reservedele til maskiner.

Det er Fagforeningen 3F, der står bag anklagerne, ligesom 3F også har politianmeldt flere af de italienske underentreprenører, som arbejder på byggerierne i Danmarks to største byer.

»Med de informationer, vi får, lader det til, at byggeriet af Letbanen i Aarhus er et led i en vidtforgrenet mafiavirksomhed, som bruger store anlægsbyggerier til hvidvaskning, narkosmugling og skattesvindel«, skriver 3F ifølge Weekendavisen i sin politianmeldelse.

Både i Aarhus og København bekræfter politiet at have modtaget anmeldelserne.

Direktør for Aarhus Letbane I/S, Claus Rehfeld Moshøj, siger til Weekendavisen, at han ser på sagen med stor alvor:

»Da vi hørte om det i juli, bad vi derfor straks vores revisionsfirma om at udvide deres igangværende undersøgelse. På nuværende tidspunkt har vi dog ikke kendskab til ulovligheder«.

3F udpeger i politianmeldelserne de to firmaer New World Construction og Nicofer, men tilsyneladende figurerer de to italienske firmaer slet ikke på listen over underentreprenører hos Ansaldo STS, der står for arbejdet med at anlægge skinner hos både Aarhus Letbane og Københavns Metro.

Dog er arbejdere på begge projekter blevet set gå rundt i arbejdstøj med både Nicofer og New World Constructions logoer.